Met gee toon ek my dankbaarheid | Netwerk24
Deur Jean Pienaar, Gordonsbaai 08 Julie 2021 00:00
'n Mens kry hulle oral: by verkeersligte, langs die straat, by parkeerplekke en langs die see wanneer jy gaan stap. Smekend, hande pleitend na jou uitgehou, hopend dat ietsie uit jou sak daarin sal beland.
Party is voor op die wa en klop hard teen die motor se ruit. Desperaat. Dan is daar die gryskoppe wat maar net staan en bakhandjie hou. Staan net daar.
Armoede het nie genade nie. Ouderdom, geslag, ras, geloof, dit maak nie saak nie. As armoede jou vat, dan vat hy jou. En as dit jou beet het en jy beland op die grond, dan kry jy boonop nog 'n paar skoppe in die ribbe ook.
Daar is diegene wat jou kwalik neem as jy dit durf om 'n ietsie in 'n bakhand te stop. Volgens hierdie hardvogtige mense sal die bedelaar glo die ietsie vat en dwelms of drank gaan koop.
Ek is een van die gelukkige mense wat geseënd is met 'n leefbare aftree-inkomste.
Dit is vir my onbeskryflik tragies om hierdie ongelukkige mense so langs my daaglikse pad te sien. Dit traak my nie wat hulle met die fooitjie doen nie.
As 'n uiters geseënde mens wat bly in 'n land wat elke dag armer word, is die ietsie wat ek kan gee, 'n klein poginkie om my dankbaarheid te toon aan Hom wat my van dag tot dag oorvloediglik versorg.